Diari Oficial de la Generalitat Valenciana


Sumari del DOGV 9463, del 04-11-2022 (2022/10920)

DECRET 36/2022, de 3 de novembre, del president de la Generalitat, pel qual es crea i regula el Premi de la Ciència Valenciana Santiago Grisolía.
-------------------------------------------------------------------------------------------------------------------------------------------------

### Dades del document

Número de DOGV
:   9463

Data del DOGV
:   04-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10771


Data del document
:   03-11-2022

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 36/2022, de 3 de novembre, del president de la Generalitat, pel qual es crea i regula el Premi de la Ciència Valenciana Santiago Grisolía. [2022/10636]  
El professor Santiago Grisolía García va morir el passat dia 4 d'agost de 2022 a València, on havia nascut 99 anys abans. Durant una llarga i fructífera carrera dedicada a la investigació i a la difusió de la ciència, va exercir la docència en diverses universitats d'Espanya i del món, especialment als Estats Units, on va treballar sota la direcció de Severo Ochoa, Premi Nobel de medicina en 1959.  
Després de retornar a Espanya, el professor Grisolía es va comprometre profundament amb la promoció de la cultura i la ciència a la Comunitat Valenciana, especialment amb l'impuls, a partir de l'any 1989, dels Premis Rei Jaume I, i amb altres iniciatives organitzades a través de la Fundació Valenciana d'Estudis Avançats que ell va crear en 1978, com el Centre Reina Sofia per a l'Estudi de la Violència, la Càtedra Santiago Grisolía, la Càtedra d'Emèrits de la Comunitat Valenciana o la Fundació José Pastor Fuertes.  
Des de 1996 fins al final de la seua vida va exercir la presidència del Consell Valencià de Cultura, previst en l'Estatut d'Autonomia com la més alta institució consultiva i d'assessorament de les institucions públiques de la Comunitat Valenciana en les matèries que afecten la cultura valenciana.  
Les seues contribucions al progrés científic i cultural han merescut nombrosos reconeixements, com ara el Premi Príncep d'Astúries d'Investigació Científica i Tècnica (1990), l'Alta Distinció de la Generalitat (2007), la Medalla d'Or al Mèrit en la Investigació i en l'Educació Universitària (2010), o la Gran Creu de l'Orde d'Isabel la Catòlica (2018).  
  
Per tot el que s'ha exposat, i amb la finalitat de perpetuar la memòria del professor Santiago Grisolía com a científic valencià internacionalment reconegut i com a defensor i impulsor de la cultura al servei de la societat valenciana, es crea, mitjançant el present decret, el Premi de la Ciència Valenciana Santiago Grisolía, amb el qual es tracta de promoure la difusió i l'agraïment públic que mereixen els avanços científics aconseguits gràcies a l'esforç de les persones professionals de la ciència que hagen nascut a la Comunitat Valenciana o hi tinguen una especial vinculació.  
Per tot això, en virtut de les competències atribuïdes en l'article 10.g de la Llei 5/1983, del Consell, i d'acord amb el que s'ha exposat,  
  
  
DECRETE  
  
Article 1. Creació del Premi de la Ciència Valenciana Santiago Grisolía  
Es crea el Premi de la Ciència Valenciana Santiago Grisolía (d'ara en avant, el Premi Santiago Grisolía) a fi de reconéixer i distingir les activitats d'investigació i d'impuls al desenvolupament de la ciència i les seues aplicacions que es duguen a terme a la Comunitat Valenciana, o que siguen fruit del treball realitzat per persones originàries de la Comunitat Valenciana o vinculades a aquesta.  
  
Article 2. Modalitats  
El Premi Santiago Grisolía es convocarà amb periodicitat anual, en dues modalitats:  
a) Premi Santiago Grisolía a la trajectòria professional en el camp de la investigació científica.  
b) Premi Santiago Grisolía a la projecció investigadora de persones científiques joves.  
  
Article 3. Persones beneficiàries  
1. Podran ser beneficiàries del Premi Santiago Grisolía totes les persones físiques dedicades professionalment a la investigació científica o al desenvolupament tecnològic, i que complisquen almenys una de les següents condicions:  
a) Haver nascut a la Comunitat Valenciana o gaudir de la condició política de valencià o valenciana.  
b) Participar o haver participat en projectes d'investigació impulsats per institucions científiques valencianes o que siguen d'especial rellevància per a la Comunitat Valenciana.  
2. Podran aspirar al premi en la modalitat a) de l'article 2 les persones que, a més de complir almenys una de les condicions de l'apartat anterior, hagen desenvolupat la seua activitat científica durant més de trenta anys.  
3. Podran aspirar al premi en la modalitat b) de l'article 2 les persones que, a més de complir almenys una de les condicions de l'apartat 1, tinguen una edat no superior a trenta-cinc anys.  
  
Article 4. Procediment de concessió  
1. El Premi Santiago Grisolía, en les dues modalitats, serà atorgat mitjançant una resolució del president de la Generalitat a les persones que complisquen els requisits previstos en l'article 3 i hagen sigut proposades per un jurat designat a aquest efecte.  
2. Les universitats i els centres superiors d'investigació, instituts tecnològics, centres d'investigació sanitària i altres entitats integrants del Sistema Valencià de la Innovació podran proposar candidatures als premis en cadascuna de les seues modalitats, en la forma i dins del termini que s'establisca en la convocatòria.  
3. Les candidatures proposades seran examinades per un jurat, les persones membres del qual seran designades, en la convocatòria corresponent, entre persones de reconegut prestigi per la seua trajectòria investigadora o per l'exercici de llocs de responsabilitat institucional en l'àmbit científic.  
4. El jurat, després de valorar els mèrits de les propostes presentades, acordarà, per majoria simple de les persones membres, proposar una candidatura per a cadascuna de les modalitats del premi; en cas d'empat, la presidència del jurat tindrà vot de qualitat.  
5. En tot el que no estiga previst per la seua normativa específica, el funcionament del jurat es regirà per les normes de la Llei 40/2015, d'1 d'octubre, de règim jurídic del sector públic, relatives als òrgans col·legiats.  
  
Article 5. Criteris d'adjudicació  
1. Entre els criteris que prenga en consideració el jurat, en les deliberacions per a formular la proposta de concessió, haurà de valorar-se la rellevància de les aportacions de les persones proposades per a l'avanç del coneixement en els seus respectius àmbits d'especialitat científica, així com la transcendència que aquests avanços tinguen o puguen arribar a tindre per a la societat valenciana, per a la qualitat de vida de la seua ciutadania o per a la prosperitat i sostenibilitat del seu model productiu.  
2. El jurat proposarà la concessió del Premi Santiago Grisolía, per a cadascuna de les seues modalitats, una sola de les candidatures presentades. En cas que, al seu parer, cap de les candidatures acredite mèrits suficients, podrà declarar desert el premi en una de les modalitats o en totes dues.  
3. Excepcionalment, el jurat podrà proposar la concessió del premi en alguna de les modalitats, ex aequo, a més d'una candidatura, i en aquest cas haurà de motivar expressament les raons especials que ho justifiquen.  
  
Article 6. Convocatòria  
1. Mitjançant una resolució del president de la Generalitat, es convocarà el Premi Santiago Grisolía amb periodicitat anual.  
2. La convocatòria es publicarà en el Diari Oficial de la Generalitat Valenciana i en la seu electrònica de la Generalitat.  
3. En la resolució de convocatòria es determinarà:  
a) L'objecte de la convocatòria.  
b) La composició del jurat.  
c) El termini per a la presentació de candidatures per part de les entitats a les quals es refereix l'article 4.2 d'aquest decret.  
d) La documentació necessària per a valorar la idoneïtat de cada candidatura, que haurà de ser aportada per l'entitat proponent.  
e) La forma i el procediment de presentació de les candidatures i la documentació que els acompanye, que haurà d'efectuar-se en tot cas a través de mitjans electrònics.  
  
Article 7. Òrgan gestor  
La realització de les actuacions necessàries per a la gestió del premi correspondrà a la Sotssecretaria de la Presidència de la Generalitat, que prestarà el suport tècnic i material necessari per a l'actuació del jurat.  
  
  
Article 8. Resolució  
1. El Premi Santiago Grisolía es concedirà, en cadascuna de les seues categories, mitjançant una resolució del president de la Generalitat, que es notificarà a la persona premiada i a l'entitat proponent de la candidatura, i es publicarà en el Diari Oficial de la Generalitat Valenciana i en la seu electrònica de la Generalitat.  
2. Si en un termini de sis mesos des de la convocatòria no s'ha dictat i publicat la resolució de concessió, es podran entendre desestimades les candidatures presentades i deserta la convocatòria.  
3. La resolució de concessió posarà fi a la via administrativa, i contra aquesta es podrà interposar un recurs potestatiu de reposició davant de la Presidència de la Generalitat en el termini d'un mes des que siga notificada, o podrà ser impugnada directament davant la jurisdicció contenciosa administrativa d'acord amb la legislació aplicable.  
4. En cas que una candidatura proposada pel jurat no accepte el premi o hi renuncie, aquest podrà ser concedit a una altra candidatura seleccionada pel jurat, o podrà declarar-se desert per mitjà d'una resolució del president de la Generalitat, que es publicarà, així mateix, en el Diari Oficial de la Generalitat Valenciana i en la seu electrònica de la Generalitat.  
  
Article 9. Acceptació de les obligacions  
L'acceptació del Premi Santiago Grisolía suposa l'acceptació plena de les bases que el regulen.  
  
Article 10. Lliurament del Premi Santiago Grisolía  
1. El premi serà lliurat a la persona premiada en cada modalitat en un acte públic convocat a aquest efecte per la Presidència de la Generalitat. Es procurarà que l'acte se celebre cada any coincidint amb el Dia Mundial de la Ciència per a la Pau i el Desenvolupament, o en la data més pròxima possible a aquest, a l'Auditori Santiago Grisolía, del Museu de les Ciències, de la Ciutat de les Arts i les Ciències de València.  
2. En cas que la persona premiada no puga assistir a l'acte per causa justificada, podrà designar a una altra persona, en qualitat de representant, que rebrà el premi en nom seu.  
  
Article 11. Revocació del Premi Santiago Grisolía  
La concessió del premi podrà ser revocada, mitjançant una resolució motivada de la Presidència de la Generalitat, en el cas que, després de ser concedit, es constate l'existència de fets provats que posen de manifest falsedats en les dades o documents que van justificar la decisió del jurat, una conducta il·legal o contrària als drets humans per part de la persona premiada, o la vulneració dels principis ètics exigibles en el desenvolupament de les seues investigacions en relació amb el respecte a la dignitat de l'ésser humà, l'autonomia de la seua voluntat, la protecció de dades, el benestar animal i la preservació del medi ambient.  
  
  
Article 12. Protecció de dades de caràcter personal  
En tot moment hauran de complir-se les disposicions que aplicables del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (Reglament general de protecció de dades) i de la Llei orgànica 3/2018, de 5 de desembre, de protecció de dades personals i garantia dels drets digitals.  
  
  
DISPOSICIÓ ADDICIONAL  
  
Única. Absència d'incidència pressupostària  
L'execució del que disposa aquest decret no comportarà cap increment de despesa en el pressupost de cap departament de la Generalitat, i haurà de ser atesa amb els mitjans personals i materials de les unitats administratives corresponents.  
  
  
DISPOSICIÓ TRANSITÒRIA  
  
Única. Concessió del premi en l'exercici 2022  
Exclusivament en l'exercici 2022, el Premi de la Ciència Valenciana Santiago Grisolía, en les dues modalitats, serà atorgat mitjançant una resolució del president de la Generalitat, sense aplicar-hi el procediment regulat en aquest decret, a les candidatures que a aquest efecte siguen proposades per un jurat integrat per les persones titulars dels òrgans següents:  
- Conselleria d'Innovació, Universitats, Ciència i Societat Digital.  
  
- Rectorat de la Universitat Jaume I de Castelló.  
- Rectorat de la Universitat de València-Estudi General.  
- Rectorat de la Universitat Politècnica de València.  
- Rectorat de la Universitat d'Alacant.  
- Rectorat de la Universitat Miguel Hernández d'Elx.  
- Secretaria de la Fundació Valenciana d'Estudis Avançats.  
- Delegació del CSIC a la Comunitat Valenciana.  
  
  
DISPOSICIÓ FINAL  
  
Única. Efectes  
El present decret tindrà efectes des de l'endemà de la publicació en el Diari Oficial de la Generalitat Valenciana.  
  
València, 3 de novembre de 2022  
  
El president de la Generalitat,  
XIMO PUIG I FERRER